KIRJALLINEN KYSYMYS P-3932/00 esittäjä(t): Francesco Turchi (UEN) komissiolle. Osakemarkkinoiden eturistiriidat.



Virallinen lehti nro 163 E , 06/06/2001 s. 0227 - 0228



KIRJALLINEN KYSYMYS P-3932/00 esittäjä(t): Francesco Turchi (UEN) komissiolle (6. joulukuuta 2000) Aihe: Osakemarkkinoiden eturistiriidat Arvopaperinvälittäjät ja liikepankit, jotka välittävät arvopapereita osakemarkkinoille, julkaisevat usein tiedotteita, joiden sisältämien analyysien, ennusteiden sekä yritystä koskevien tausta- ja tasetietojen todenperäisyys vaikuttaa kyseenalaiselta. Näille täysin kritiikittömille tiedotteille on tunnusomaista, että niillä pyritään arvopaperinvälittäjän kannalta suotuisaan arvopaperikehitykseen, mikä aiheuttaa selviä eturistiriitoja ajatellen yrityksiä, joista välittäjät antavat myönteisiä arvioita. Myös se, että liikepankit, jotka huolehtivat listautuneiden yritysten pääoman korottamisesta, sekä kyseisille yrityksille lainoja myöntäneet pankit, ehdottavat sijoittajille kyseisten yritysten osakkeiden ostamista, on osoitus siitä, kuinka laajoja arvopaperimarkkinoiden eturistiriidat ovat ja kuinka suuri vaikutus niillä on. Yksikään rahoituslaitos ei kuitenkaan koskaan ilmoita avoimesti omistavansa analysoitujen yritysten osakkeita, eikä tarkastusta ja valvontaa varten ole luotu minkäänlaista tehokasta järjestelmää. Edellä mainitut seikat huomioon ottaen voiko komissio kertoa, 1. kuinka totuudenmukaisia pörssiin listautuvasta yrityksestä julkisuuteen annetut tiedot ovat? 2. kuinka itsenäisiä analyytikkojen laatimien raporttien neuvot ja tiedot ovat? 3. katsooko se tällaisten eturistiriitojen vahingoittavan sijoittajia sekä markkinoiden koskemattomuutta ja luotettavuutta? 4. mihin toimiin se aikoo ryhtyä suojellakseen pörssissä toimivia säästäjiä ja sijoittajia? Frederik Bolkesteinin komission puolesta antama vastaus (9. tammikuuta 2001) EU:n laajuisten yhtenäisten pääoma- ja arvopaperimarkkinoiden toteuttamiseksi on annettu monia direktiivejä, joilla yhdenmukaistetaan kansallista arvopaperilainsäädäntöä. Sijoituspalveluja (kuten arvopaperin merkintä ja liikkeeseenlasku) tarjoavien yhtiöiden on noudatettava kansallista lainsäädäntöä, joka on annettu sijoituspalveluista arvopaperimarkkinoilla 10 päivänä toukokuuta 1993 annetun neuvoston direktiivin 93/22/ETY(1) (sijoituspalveludirektiivi) täytäntöönpanemiseksi. Kyseisen direktiivin 11 artiklassa vaaditaan, että sijoituspalveluyrityksen on toimittava rehdisti ja oikeudenmukaisesti asiakkaidensa etujen ja markkinoiden lahjomattomuuden hyväksi, toimitettava asianmukaisella tavalla tietoja, jotka ovat tarpeen neuvotteluissa niiden asiakkaiden kanssa, vältettävä eturistiriitoja ja, silloin kun ne eivät ole vältettävissä, varmistettava, että sen asiakkaita kohdellaan oikeudenmukaisesti. Arvopaperien viralliselle pörssilistalle ottamisen yhteydessä julkistettavan listalleottoesitteen laatimista, tarkastusta ja levittämistä koskevien vaatimusten yhteensovittamisesta 17 päivänä maaliskuuta 1980 annetussa neuvoston direktiivissä 80/390/ETY(2) vaaditaan, että esitteiden on sisällettävä sellaiset tiedot, joiden perusteella sijoittajat pystyvät tekemään perustellun arvio liikkeeseenlaskijan varoista ja vastuista, rahoitusasemasta, tuloksesta ja tulevaisuudennäkymistä sekä arvopapereihin liittyvistä oikeuksista. Toimivaltaisten viranomaisten on hyväksyttävä listalleottoesitteet. Niiden sisällöstä vastaavat kuitenkin esitteen laatimisesta vastaavat henkilöt. Kyseisten henkilöiden on vakuutettava, että esitteen sisältö vastaa heidän parhaan ymmärryksensä mukaan tosiasioita ja että siitä ei ole jätetty pois mitään asiaan vaikuttavaa. Seuraamukset tämän velvoitteen noudattamatta jättämisestä määräytyvät kansallisen lainsäädännön mukaisesti. Rahoitusta koskevien tutkimusten ja analyysien julkistaminen ei kuitenkaan kuulu edellä mainittujen direktiivien soveltamisalaan, koska sitä ei voida luokitella sijoituspalvelujen tarjoamiseksi yleisölle. Rahoituksen välittäjien laatimien tutkimusten tai analyysien julkistamista koskevia sääntöjä ei ole vahvistettu. Rahoituspalvelujen toimintasuunnitelman mukaan komission on laadittava uusi listalleottoesitedirektiivi, tarkistettava sijoituspalveludirektiiviä (93/22/ETY) ja laadittava uusi direktiivi sijoittajansuojan parantamiseksi. Komissio julkaisi äskettäin tiedonannon sijoituspalveludirektiivin tarkistamisesta(3). Tiedonannon tarkoituksena on käynnistää laaja keskustelu asiaan liittyvistä kysymyksistä, kuten sijoituspalvelujen määritelmästä ja menettelytapasäännöistä. Toimintasuunnitelmassa edellytetään myös tarjousesitedirektiivin ajanmukaistamista. Lisäksi komissio on laatimassa ehdotusta markkinoiden väärinkäyttöä koskevaksi uudeksi direktiiviksi, jonka on tarkoitus kattaa myös säännellyillä markkinoilla kaupankäynnin kohteena olevien arvopapereiden hintaan vaikuttavien väärien tietojen antaminen. (1) EYVL L 141, 11.6.1993. (2) EYVL L 100, 17.4.1980. (3) KOM(2000) 729 lopullinen.